b'\n_START_ARTICLE_\nJukka Sarjala\n_START_PARAGRAPH_\nJukka Tapani Sarjala (18. joulukuuta 1939 Kangasniemi \xe2\x80\x93 6. kes\xc3\xa4kuuta 2013 Helsinki) oli opetushallituksen p\xc3\xa4\xc3\xa4johtaja ja bibliofiili.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nSarjalan is\xc3\xa4 oli kunnallisneuvos Wiljam Sarjala. Sarjala kirjoitti ylioppilaaksi Lauttasaaren yhteiskoulusta 1960 ja valmistui valtiotieteen kandidaatiksi Helsingin yliopistosta 1965.\n_START_SECTION_\nVirkamiehen\xc3\xa4\n_START_PARAGRAPH_\nSarjala ty\xc3\xb6skenteli Suomen Kunnallisliitossa 1965\xe2\x80\x931970. H\xc3\xa4n oli muovaamassa peruskoulu-uudistusta 1970-luvulla. Sarjala siirtyi vuonna 1970 opetusministeri\xc3\xb6\xc3\xb6n. H\xc3\xa4n toimi ministeri\xc3\xb6n kouluosaston virkamiehen\xc3\xa4 vuosina 1970\xe2\x80\x931995, apulaisosastop\xc3\xa4\xc3\xa4llikk\xc3\xb6n\xc3\xa4 ja lopulta yksik\xc3\xb6n johtajana. Vuosina 1995\xe2\x80\x932002 h\xc3\xa4n oli opetushallituksen p\xc3\xa4\xc3\xa4johtaja.\n_START_SECTION_\nHarrastukset ja luottamustoimet\n_START_PARAGRAPH_\nSarjala oli bibliofiili ja kirjojen puolestapuhuja. H\xc3\xa4n toimi Bibliofiilien seuran puheenjohtajana 1987\xe2\x80\x932008 sek\xc3\xa4 Vammalan vanhan kirjallisuuden p\xc3\xa4ivien puheenjohtajana vuodesta 2004._NEWLINE_Sarjala kutsuttiin my\xc3\xb6s seurakuntien yhteisty\xc3\xb6n luottamusmieshallintoon. H\xc3\xa4n oli Sis\xc3\xa4l\xc3\xa4hetysseuran hallituksen j\xc3\xa4sen vuodesta 1996 ja puheenjohtaja 1999\xe2\x80\x932001, Suomen Kirkon Seurakuntaty\xc3\xb6n Keskusliiton hallituksen j\xc3\xa4sen 1996\xe2\x80\x932001 sek\xc3\xa4 Kirkkopalvelut ry:n hallituksen puheenjohtaja 2001\xe2\x80\x932009. Sarjala oli my\xc3\xb6s Diakonia-ammattikorkeakoulun hallituksen varapuheenjohtaja vuodesta 2002. Sarjalalle my\xc3\xb6nnettiin professorin arvonimi vuonna 2002.'